**КЫРГЫЗ РЕСПУБЛИКАСЫНЫН ЖОГОРКУ СОТУНУН**

**ПЛЕНУМУНУН ТОКТОМУ**

2024-жылдын 17-октябры Бишкек шаары **№29**

**Кыргыз Республикасынын Жогорку сотунун Пленумунун 2019-жылдын**

**24-майындагы №13 “Соттук өкүм жөнүндө” токтомуна**

**өзгөртүүлөрдү киргизүү жөнүндө**

Өкүмдү чыгарууда жана аны жарыялоодо инсандын укуктарын сактоо максатында Кыргыз Республикасынын Конституциясынын 98-беренесинин 3-бөлүгүн, “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын конституциялык Мыйзамынын 16, 18-беренелерин жетекчиликке алып, Кыргыз Республикасынын Жогорку сотунун Пленуму

**токтом кылат:**

1. Кыргыз Республикасынын Жогорку сотунун Пленумунун 2019-жылдын 24-майындагы №13 “Соттук өкүм жөнүндө” токтомуна төмөнкүдөй өзгөртүүлөр киргизилсин:

31-пункту төмөнкүдөй редакцияда баяндалсын:

“КР КЖПКнын 351, 358-беренелерине ылайык өкүм толугу менен түзүлүп, жарыяланышы керек.

Өзгөчө учурларда өзгөчө татаал иштер боюнча өкүмдүн кириш жана корутунду бөлүктөрү жарыяланышы мүмкүн. Мындай учурда өкүмдүн толук тексти жарыяланган учурдан баштап 3 күндөн кечиктирбестен даярдалууга тийиш.

Өкүм жарыялагандан кийин төрагалык кылуучу судья айыпталуучуга жана процесстин башка катышуучуларына өкүмдүн мазмунун, ага даттануу тартибин жана мөөнөттөрүн түшүндүрөт. Эгерде айыпталуучу өмүр бою эркиндигинен ажыратууга соттолсо, ага ырайым кылуу жөнүндө өтүнүч берүү укугу түшүндүрүлөт”.

2. Ушул токтом Кыргыз Республикасынын Жогорку сотунун Регламентинде аныкталгандай кабыл алынган учурдан тартып күчүнө кирет.

**Кыргыз Республикасынын**

**Жогорку сотунун төрагасынын м.а. Н. Мусаев**

**Пленумдун катчысы,**

**Кыргыз Республикасынын**

**Жогорку сотунун судьясы Т. Чаргынова**